ઓક્સફર્ડ યુનિ.માં મ્યુઝિયમ, લાયબ્રેરી, ડ્રામા હોલ સાથે જુદી જુદી ફેકલ્ટીની ઇમારતો આવેલી છે. આ તમામ ઇમારતો 500થી 600 વર્ષ જૂની છે. યુનિ. હોલની બિલ્ડિંગ સને 1480માં બની હતી. આજે વિશ્વના ઘણા દેશોના વિદ્યાર્થીઓ અહીં ભણવા આવે છે. કારણ કે ઐતિહાસિક ઇમારતોમાં શિક્ષણ આવનારા જમાનાના પ્રવાહો નક્કી કરનારું સૌથી આધુનિક હોવાનું આખી દુનિયા માને છે. છેલ્લા 600 વર્ષોથી આ યુનિ.માં આખી દુનિયાના લોકો ભણવા આવે છે. આપણે ત્યાં રાજશાહી ચાલતી હતી ત્યારે રાજા-મહારાજાઓના સંતાનો અહીં ભણવા માટે આવતા હતા. આજે પણ આ યુનિ.માં ભારતીય વિદ્યાર્થીઓ મળે છે. આ યુનિવર્સિટીની ખાસિયત એ છે કે અહીં ભણી ગયેલા મહાનુભાવો અહીં ભણાવવા પણ આવે છે.